  Майя Бывальцева Рио-де-Жанейрое шудонъёсы шедьымтэ паралимпиецъёс понна Россиын нимысьтыз ӵошатсконъёс ортчытозы. Кунлэн азьмуртэз Владимир Путин вылэ чӧлскыса, со сярысь ивортэ Интерфакс. «Асьме паралимпиецъёслы вераме потэ: валамон, ми тӥледлы юрттомы но ӵошатсконъёсты нимысьтыз радъяломы, отын тӥ асьтэлэсь устолыктэс возьматыны быгатоды, нош вормисьёслы но призёръёслы кузьым луоз сыӵе ик, кыӵе со луысал Паралимпи шудонъёслы йылпумъянъёсъя», — вераз кунлэн кивалтӥсез Риоын Олимпи шудонъёслэн призёръёсыныз Кремльын пумиськыкуз. Калыккуспо паралимпи комитетлэсь пукылъянзэ, кудӥз сэрен Россиысь паралимпиецъёс Риоын шудонъёсы пыриськыны уз быгатэ, Владимир Путин эсэпсӧрись но адямилыктэм нимаз. Тодэ вайытом, Паралимпиадае пыриськыны кулэ вал Удмуртиысь куинь спортсменъёс: велосипедистъёс Сергей Пудов но Арслан Гильмутдинов, ӝӧквыл теннисэн шудӥсь Надежда Пушпашева. Тегъёс: Спорт ВладимирПутин Москва Россия сӧсыръёс  